Document ID: 32014R1340

NARIADENIE RADY (EÚ) č. 1340/2014
z 15. decembra 2014,
ktorým sa mení nariadenie (EÚ) č. 1388/2013, ktorým sa otvárajú autonómne colné kvóty Únie na určité poľnohospodárske a priemyselné výrobky a stanovuje ich správa
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 31,
so zreteľom na návrh Európskej komisie,
keďže:
(1)
S cieľom zabezpečiť dostatočné a neprerušované dodávky určitých druhov tovaru, ktorých výroba je v Únii nedostatočná, a s cieľom vyhnúť sa narušeniam trhu sa nariadením Rady (EÚ) č. 1388/2013 (1) otvorili na niektoré poľnohospodárske a priemyselné výrobky autonómne colné kvóty. Výrobky, ktoré sa vzťahujú na uvedené colné kvóty, sa môžu dovážať do Únie so zníženými alebo nulovými colnými sadzbami. Z uvedených dôvodov je potrebné s účinnosťou od 1. januára 2015 otvoriť colné kvóty s nulovou colnou sadzbou pre primerané množstvo týkajúce sa deviatich ďalších výrobkov.
(2)
V určitých prípadoch by sa mali upraviť súčasné autonómne colné kvóty Únie. Pri troch výrobkoch je potrebné zmeniť opis výrobku na účely objasnenia a s cieľom zohľadniť najnovší vývoj výrobkov. Pri siedmich ďalších výrobkoch by sa mali zmeniť kódy TARIC v dôsledku zmien KN a klasifikácie. Pri ďalšom výrobku sa v záujme hospodárskych subjektov Únie musí zvýšiť množstvo kvóty. Z dôvodu jasnosti by sa takisto malo spresniť jedno obdobie kvóty a malo by sa zmeniť jedno poradové číslo.
(3)
Pri jednom výrobku by sa mala s účinnosťou od 1. januára 2015 uzavrieť autonómna colná kvóta Únie, keďže nie je v záujme Únie ju po tomto dátume naďalej povoľovať.
(4)
Colné kvóty by sa mali pravidelne preskúmavať s možnosťou vypustenia na žiadosť príslušnej strany.
(5)
Vzhľadom na počet zmien, ktoré sa majú vykonať v prílohe k nariadeniu (EÚ) č. 1388/2013, by sa mala v záujme jasnosti uvedená príloha nahradiť.
(6)
Nariadenie (EÚ) č. 1388/2013 by sa preto malo zodpovedajúcim spôsobom zmeniť.
(7)
Keďže niektoré zmeny colných kvót stanovené v tomto nariadení by mali nadobudnúť účinnosť 1. januára 2015, toto nariadenie by sa malo uplatňovať od tohto dátumu a nadobudnúť účinnosť dňom jeho uverejnenia v Úradnom vestníku Európskej únie,
PRIJALA TOTO NARIADENIE:
Článok 1
Príloha k nariadeniu (EÚ) č. 1388/2013 sa nahrádza prílohou k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2015.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. decembra 2014

Labels: 1
7
3
6
15